איימן עבד א-נור

איימן עבד א-נור (בערבית: أيمن عبد النور, בצרפתית: Aymen Abdennour, נולד ב-6 באוגוסט 1989 בסוסה שבתוניסיה) הוא כדורגלן תוניסאי המשחק באום סלאל ובנבחרת תוניסיה בעמדת הבלם.

קריירת מועדונים
עבד א-נור החל את קריירת הבוגרים שלו במועדון הפאר התוניסאי אטואל דו סאהל בשנת 2007, והפך במהרה ליקיר האוהדים על אף גילו הצעיר. בעונת 2009 הבקיע עבד א-נור חמישה שערים למרות היותו בלם, וסייע למועדון לסיים במקום השלישי בליגה התוניסאית. בזכות יכולתו הטובה גרר התעניינות ממועדונים באירופה, ובינואר 2010 הושאל לחצי עונה לורדר ברמן מהבונדסליגה, עם אופציה לרכישתו בתום החוזה. עבד א-נור לא השתלב בורדר ברמן, אף על פי שהקבוצה סיימה באותה עונה במקום השלישי בבונדסליגה, וברמן לא מימשה את אופציית הרכישה. בתום ההשאלה חזר עבד א-נור לעונה נוספת באטואל דו סאהל. בסיום עונת 2010/11 עזב עבד א-נור שוב את הקבוצה, וחתם על חוזה לארבע שנים בטולוז מליגת העל הצרפתית. עבד א-נור הציג בטולוז משחק הגנה משובח, וסייע לקבוצה הצנועה להתמקם במרכז הטבלה של הליגה הצרפתית, ובמהלך תקופתו בקבוצה, הוארך חוזהו עד 2016. עם זאת, בפגרת החורף של עונת 2013/14 הושאל עבד א-נור עד לתום העונה למונקו, שהתמודדה על מקום בליגת האלופות והזדקקה לחיזוק בהגנה. עבד א-נור הציג יכולת מצוינת במחצית העונה ששיחק במונקו, ובסיומה חתם על חוזה קבוע בקבוצה למשך ארבע שנים.

בעונת 2014/15 המשיך עבד א-נור להציג יכולת מצוינת, וסייע לקבוצה לסיים במקום השלישי בליגה הצרפתית, כאשר בליגת האלופות עבד א-נור היה חלק מחוליית הגנה שספגה חמישה שערים בלבד בעשרה משחקים, והודחה ברבע הגמר על ידי יובנטוס. יכולת זו זיכתה את עבד א-נור במקום בנבחרת השנה של התאחדות הכדורגל האפריקאית לשנת 2015.

בעונת 2015/16 חתם נמכר עבד א-נור ממונקו לולנסיה הספרדית, תמורת סכום בלתי ידוע, וחתם על חוזה לחמש שנים, במטרה להחליף את ניקולאס אוטמנדי שעזב למנצ'סטר סיטי. ב-29 באוגוסט 2017 הושאל לעונה אחת למרסיי.

ב-12 ביולי 2019 חתם עבד א-נור בקוניאספור הטורקית לעונה אחת. 

ב-16 בספטמבר 2020 חתם באום סלאל הקטארית.

קריירה בינלאומית
עבד א-נור היה הקפטן של נבחרת תוניסיה בכדורגל עד גיל 21, ובשנת 2009 החל לשחק בנבחרת תוניסיה הבוגרת. עבד א-נור השתתף עם תוניסיה בגביע אפריקה לאומות 2012, ממנו הודחה תוניסיה ברבע הגמר על ידי נבחרת גאנה, בגביע אפריקה לאומות 2013 ממנו הודחה תוניסיה בשלב הבתים, ובגביע אפריקה לאומות 2015, בו הודחה תוניסיה ברבע הגמר על ידי המארחת, נבחרת גינאה המשוונית בהארכה.

בשנת 2017 השתתף עבד א-נור עם תוניסיה בגביע אפריקה לאומות 2017, שם הודחה תוניסיה ברבע הגמר על ידי נבחרת בורקינה פאסו.

תארים
אישיים
 נבחרת השנה של התאחדות הכדורגל האפריקאית: 2015, 2016

קישורים חיצוניים

כדורגלנים תוניסאים
בלמי כדורגל תוניסאים
כדורגלני אטואל דו סאהל
כדורגלני ורדר ברמן
כדורגלני טולוז
כדורגלני מונקו
כדורגלני ולנסיה
כדורגלני אולימפיק מרסיי
כדורגלני קוניאספור
כדורגלני אום סלאל
כדורגלני נבחרת תוניסיה
כדורגלני גביע אפריקה לאומות 2012
כדורגלני גביע אפריקה לאומות 2013
כדורגלני גביע אפריקה לאומות 2015
כדורגלני גביע אפריקה לאומות 2017
תוניסאים שנולדו ב-1989